2020. július 25.-én Kemenesalja 3 településére: Celldömölkre, Egyházashetyére és Ostffyasszonyfára érkezett a Kossuth Rádió Országjáró szombat délelőtt és Országjáró szombat délután című műsora.

Az Offára kitelepült stáb 2 riportere a műsor alatt folyamatosan bekapcsolódva az adásba készítette riportjait falunkról, az itteni emberekről és helyi értékekről.

Elsőként „Egy boldog nyár” emlékét elevenítette fel Giczi Józsefné, mikor Petőfi Sándor ostffyasszonyfai kötődéséről és a kiállítás képeiről, verstöredékeiről mesélt a rádióban. Mihácsi Teodóra a faluval kapcsolatos fotós terveiről beszélt, segítségül hívva Gregorich Ferenc archív felvételeit. Kiss Sándor, a Pannonia Ring ügyvezetője az Alpok-Adria versenyről érkezett a művelődési házba a motorsport népszerűsítésére. A 11 órai híreket követően az Ostffyasszonyfai Citerazenekar és Népdalkör csapott a húrok közé. Feri bácsi és Ancsa néni eközben a népzenéről, a hangszerekről és a népviseletről beszélgettek a riporterekkel. Közvetlen ezután Harasztovics Róbert avatta be a hallgatókat fafaragással kapcsolatos titkaiba, például: hogy is kezdett ütőfákat faragni. A délelőttöt Ostffyasszonyfa részéről Dr. Mesterházyné Jánosa Magdolna zárta, aki Dr. Mesterházy Gábor hagyatékáról, úgy az őskori kövekről, mint a falu címeréről is mesélt.

A délutáni adásba Offáról elsőként Marianna Schallenberg grófnő jelentkezett be. Szeretettel elevenítette fel, hogy került ide családjával a településre, és a Niczky-kastély történetéről és beszámolt. Mihátsiné Dózsa Hajnalka polgármestert a település érdekességeiről, különlegességeiről kérdezték a riporterek. Makrai Tamás Sárvárról érkezett, és arról beszélt, hogy lehet jó fotókat készíteni egy motorverseny alatt, és miért szeret fotózni a Pannonia Ringen.

A műsor alatt a nemzeti Művelődési Intézet Gasztrobusza Egyházashetyén várta az érdeklődőket. Itt településünket Vöröskeresztes asszonyaink kis csapata: Szente Józsefné, Lábas Jánosné, Jákói Istvánné és Bagics Jánosné képviselték. Ököruszály levest, gombapörköltet készítettek sült tarjával valamint nokedlivel, édességnek pedig hatlapost kínáltak.

Az adások visszahallgathatók ezeken a linkeken:

<https://mediaklikk.hu/radio-lejatszo-kossuth/?date=2020-07-25_10-00-00&enddate=2020-07-25_12-08-00&ch=mr1>

<https://mediaklikk.hu/radio-lejatszo-kossuth/?date=2020-07-25_14-30-00&enddate=2020-07-25_17-38-00&ch=mr1>